kaerle etc doen condt allen luyden iegewoirdich ende toecomende dat
wy ontfangen hebben die oetmoedige van merten de groote lantman
woenende tot kestere inhoudende hoe dat zekere tyt nae paesschen
lestleden hy suppliant met twee van zynen gebueren uuyt recreatien gegaen
is wandelen tot leerbeke met hem nemende keese ende broot om aldaer te
banqueteren ende zyn tsamen gegaen binnen die prochie van leerbeke ten
huyse van peeteren de groote des suppliants bruedere alwaer int
bancketeren tusschen hem suppliant ende den voirs. peeter zynen brueder
woirden geresen syn ter causen van eenigen scapen die opt velt waeren
geweest ende den suppliant in zyn graen schade gedaen hadden zoe dat de
voirs. peeter den voirs. suppliant zynen bruedere daeruuyt overvallen
heeft met vele iniurieuse woirden ende daer toe den voirs. suppliant zynen brueder
gedreycht gehadt te smijtene seggende totten suppliant onder dandere onder
reverenen gesproken in effect dese oft diergelycke woirden zeert u moeder
ghy hoveerdige leckert ghij en syt nyet weerdt tegen my te spreken
met vele andere nydige ende onverdraechelycke woirden die welcke
die voirs. suppliant patientelyck verdragen heeft sonder hem daer te$
oft dien aengaende met spitige woirden oft wercken te verantwoirdene
oft te vrekene ende daer nae heeft die voirs. peeter eenen tinnenpot in zyn
handt genomen ende den voirs. suppliant zyn bruedere daermede met felle$
moede een groote wonde op zyn hooft geslagen zoe dat die voirs. suppliant
daer uuyt grootelyck geturbeert zynde vander bancken opgestaen is
in meyningen van hem tegen den voirs. peetere te weerene ende int opstaen
heeft die voirs. peeter den voirs. suppliant noch eenen anderen grooten
slach op zijn hooft geslagen ende daermede grootelyck gewont waer uuyt
hy suppliant zoewel vanden slagen als vanden bloede dat hem vuyten
wonden in zijn oogen overvloedelycken geloopen heeft alverblint
ende anderssins ontvreempt van zijnen sinnen geworden is in sulcken
vuegen dat hy suppliant uuyt verblintheyt ende uuyt sinnicheyt zynen
opstekere oft brootmes uuytgetrocken heeft om den voirs. peeter daer
mede te steken end soe is des voirs. peeters huysvrouwe geheeten
katheryne ymbrechts tusschen beyden geloopen om de selve gebrueders
van malcanderen te scheyden alwaer die voirs. katheryne gewont
is geweest in huer hals ontrent der kelen ende $$ beducht hem die
voirs. suppliant dat hy der selver katherijnen die voirs. wonde
gegeven heeft hoewel hy dat nyet zekerlyck en weet mits dyen
dat hy soe gequetst was ende verblint van zijnen bloede dat hy nyet
en sach noch en wiste wat hy dede soe hy oyck bereet is tselve by eede
te affirmerene ende daer af is die voirs. katherijne corts daer nae
gecommen van levende lyve ter doot dwelck hem suppliant uuyt gront
zijnder herten zeer leet is mits den welcken die suppliant beduchtende
rigeur van justicien hem heeft yesundert geabsenteert levende in
grooter miserien ende armoeden ende noch meer gescapen es te doene
en worde hem onse gracie hierop nyet geextendeert ende verleent
alsoe hy suppliant seeght ons daerom oetmoedlyck biddende
waerom zoe eest dat wy desen aengesien geneycht wesende
ter beden des voirs. mertens de groote suppliant ende willende hem in dit tstuck
prefereren gratie ende misericordie voer strangheyt ende rigeur van
justicien hebben den selven suppliant inden gevalle als boven quytgesconden
geremitteert ende vergeven schelden quijte remitteren ende vergeven uuyt
sunderlinger gracien by desen onsen brieve tfeyt ende dootslach boven geruert
mitsgaders alle offensien ende bruecke corporele ende criminele daer inne
hij ter causen voerscreven mits dat daeraen cleven mach tegen ons ende
justicie mesdaen ende mesbruyct mach hebben ende hebben hem
daer af wedergestelt ende gerestitueert stellen weder ende restitueren
tot zynen goeden name fame ende geruchte in onsen voirs. lande ende
hertoochdom van brabant ende allen anderen onsen landen ende heerlicheyden
ende tot zynen onverbeurden goeden indyen hy ennige onder ons heeft
gelyck ende in alder manieren soe hy was voer de toecompste vanden
voirs. feyte imponerende hier op een eeuwich geswych onsen procureur general
in brabant ende allen anderen onsen justicieren ende officieren wye zy zyn
satisfactie ende beternisse eerst ende voeral gedaen der partie
geinteresseerde indyen die noch nyet gedaan en is zy ende ennige daertoe
staet civilyck alleenlyck behoudelyck dat die voirs. suppliant
gehouden sal zijn tvoirs. feyt tegen ons te beteren civilyck nae
gelegentheyt vander saken ende faculteyt van zijnen goeden met oyc$
te betalen de costen van justicien hieromm alreede gedaen ende te doene
allet ter taxatien ende moderatien van onsen lieven ende getrouwen den
cancellier ende luyden van onsen raede in brabant die wy daer toe
gecommitteert hebben ende committeren by desen ontbieden daerom ende
bevelen den selven onsen cancellier ende raedtsluyden dat voer hen
geroepen degene die daerom zullen behoiren te zyne zy procederen wel
ende duechdelyck ter verificatie ende interinemente van desen ende totter
taxatie ende moderatie vander voirs. amende ende costen alsoe zy sullen
bevinden behoirende welck interinement de voirs. suppliant gehouden sal zyn
te versueckene ende hem in persoene te presenteren in onsen voirs. raede binnen eenen
jaere naestcomende op te pene van te verbuerene deffect van desen ende
dat gedaen ende de selve civile boete ende costen van justicien getaxeert
ende betaelt zynde in handen vanden genen dyen dat behoiren sal zy
onse voirs. procureur generael in brabant ende alle andere onse rechteren
justicieren officieren ende ondersaten iegewoirdige ende toecommende dien dat
aengaen sal moegen huere stedehouderen ende een yegelyck van hen besunder$
soe hen toebehoiren sal doen laten ende gedoogen den voirs. suppliant van deser
onser iegewoirdiger gracien remissien ende pardoene ende van alle den inhouden
van desen inder vuegen ende manieren voere verhaelt rustelyck vredelyck
volcommelyck ende eeuwelyck genyeten ende gebruycken sonder hem te doene
noch te laten geschieden nu noch in toecommende tyden ennich hinder letsel
oft moeyenisse aen lyve noch aen goeden ter contrarien maer indyen zyn
lyff oft ennige van zynen goeden daerom gearresteert becommert oft belet
waeren dat zy die zetten ende stellen terstont ende sonder vertreck tot
geheelder ende volcomender delivrancie want ons alsoe gelieft ende
ten eynde dat dit vast ende gestadich zy ende blyve tot eeuwygen dagen
hebben wy onsen segel hier aen doen hangen behoudelyck in anderen dingen
onsen rechte ende eenen yegelycken anderen dessyns gegeven in onsen stadt
van bruessele inde maent van julio int jaer onsheeren duysent
vyffhondert ende achtendertich ende van onsen keyserycke txixe ende
van onsen rycken van castillien etc. txxiiie aldus stont gescreven opte
plycke byden keyser in zynen rade ende geteekent boudewyns noch
stont gescreven opte selve plycke visa registrata
ghecollacionneert tegens die
originale brieven by my
decock
# sy hieraff verantwordt
byden ontfanger vanden
exploiten